
Namsskogan kommune


7890  Namsskogan

Søknad om fellingstillatelse for ulv  i Namsskogan og Røyrvik

Det vises til faks fra Namsskogan kommune mottatt 18.07.2005. I faksen søkes det om fellingstillatelse for 1 ulv på et nærmere avgrenset område innenfor Namsskogan og Røyrvik kommuner. Grunnlaget for søknaden er de påviste ulveskadene i Grønndalsfjellet.

Søknaden skal behandles etter Forskrift om forvaltning av rovvilt, fastsatt ved kgl.res. 18. mars 2005 med hjemmel i lov 29. mai 1981 nr. 38 om viltet § 4, § 6, § 9, § 12, § 14, § 14a, § 26 nr. 3, 4 og 6, § 35 og § 50. 

I § 8. ”Kvote for betinget skadefelling av gaupe, jerv, bjørn og ulv” i  forskriften står det:

Dersom vilkårene i forskriften § 7 er oppfylt, kan en rovviltnemnd tildele kvote for betinget skadefelling på gaupe, jerv, bjørn og ulv til fylkesmannen for å forhindre at disse artene gjør skade på bufe eller tamrein. Kvote for betinget skadefelling gjelder fra 1. juni til og med 15. februar. 

Rovviltnemnda for region 6 (Nord-Trøndelag, Sør-Trøndelag og Møre og Romsdal) fattet i møte 23.mai 2005 vedtak om betingede skadefellingskvoter for jerv, gaupe og ulv. For ulv vedtok nemnda en kvote på 1 ulv for regionen som helhet. I vedtaket heter det: Streifdyr av ulv kan forekomme. Om det blir registrert skader av ulv, og faren for nye skader er stor, bør fylkesmennene/fylket ha muligheten til å gi skadefelling. På bakgrunn av dette vedtaket er det Fylkesmannen i Nord-Trøndelag som behandler søknader på skadefelling av ulv i Nord-Trøndelag så lenge kvoten ikke er fylt.

Fylkesmannens vurdering

I henhold til § 4 i forskriften om forvaltning av rovvilt, er det ikke et mål å etablere ynglende ulv i regionen.

I § 9, andre ledd, står det:

Ved vurderingen av om det skal gis tillatelse til skadefelling skal det legges vekt på føringene i regional forvaltningsplan, jf. forskriften § 6. Felling kan bare gjennomføres dersom det ikke finnes annen tilfredstillende løsning ut fra prinsippet om geografisk differensiert forvaltning. Det skal særlig tas hensyn til 

	a)
	områdets betydning som beitemark 


	b)
	skadenes omfang og utvikling 


	c)
	potensialet for fremtidige skader 


	d)
	muligheten for å gjennomføre forebyggende tiltak. 


Felling skal være rettet mot bestemte individer. Vedtak om felling skal være begrenset til et bestemt område, tidsrom og antall dyr.

11. juli fikk fylkesmannen informasjon fra Statens naturoppsyn (SNO) om at det 10. juli ble funnet flere kadavre av sau i Gasterfjellet i Lierne kommune. Disse ble 11. juli påvist å være drept av ulv. Skaden var antatt skjedd 7.-8. juli. Totalt ble det funnet 25 kadaver, der 22 var lam og 3 var voksne søyer. Kadavrene var stort sett lite/ikke påspist av ulv. Eier av sauen hadde stor tilsynsaktivitet de nærmeste dagene etter skaden, blant annet for å finne igjen den gjenlevende sauen. Det ble under tilsynet ikke funnet nye, ferskere kadavre av sau tatt av ulv.

Sent på kvelden lørdag 16. juli ble rovviltkonsulenten hos fylkesmannen ringt opp av SNO. De hadde fått melding om at feltpersonell fra HINT sitt tapsprosjekt på sau i Namsskogan kommune på ca 1 km. avstand hadde sett et ulvelignende dyr angripe et lam og en voksen sau i Grønndalsfjellet. Dette er ca 25 km i luftlinje fra skadestedet i Gasterfjellet. Søndag 17. juli ble det funnet i alt 13 kadaver av sau påvist drept eller skadd av ulv. 1 av disse var voksen sau.

I det aktuelle området er det ført mye tilsyn gjennom beitesesongen, ikke minst gjennom tapsprosjektet til HINT. 

Skademønster, avstand og tidsperspektiv tyder på at det er samme individ som er skadevolder i Grønndalsfjellet som i Gasterfjellet. Ut av skadenes omfang og utvikling, potensialet for nye skader, samt at en nå har en helt fersk situasjon, finner fylkesmannen grunnlag for å gi en – 1 –  betinget fellingstillatelse på ulv til Namsskogan kommune.
Følgende forutsetninger er knyttet til fellingstillatelsen:

1.  Fellingstillatelsen gjelder fra og med 18. juli d.å. til og med fredag 22. juli d.å.

     Behovet for en eventuell forlengelse av tillatelsen vil bli vurdert av fylkesmannen i

samråd med kommunen og jaktlederen ved tillatelsens utløp, dersom det blir funnet ferske kadaver av sau påvist drept av ulv.

2.  Tillatelsen gjelder for et nærmere avgrenset område innenfor den delen av Namsskogan kommune som ligger sør for Tunnsjøelv og øst for E6, samt den delen av Skorovassklumpen som ligger i Røyrvik kommune. Dette må Namsskogan kommune avtale med Røyrvik kommune. Kart følger vedlagt. 
3.  Det skal oppnevnes et kommunalt jaktlag, der jaktleder er definert. Liste over medlemmer på jaktlaget skal fakses fylkesmannen og politiet før jakten startes. 

4.  Ved felling av ulv skal det nyttes våpen og ammunisjon godkjent for storviltjakt.

5.  Felling av ulv skal omgående meldes til kommunen, fylkesmannen og Direktoratet for

     naturforvaltning. Meldingen skal inneholde opplysninger om tid og sted for fellingen.


     Fellingsstedet skal kunne påvises dersom fylkesmannen krever det. 

6.  Den/de som sårer ulv under forsøk på felling i henhold til tillatelsen, plikter å gjøre det

     en kan for å få avlivet ulven. Vedkommende plikter å forvisse seg om påskutt dyr er

     truffet.  Dersom pliktig ettersøk første dag er uten resultat, skal lederen for jegerkorpset

     uten opphold underrette fylkesmannen og nærmeste politimyndighet. Fylkesmannen 
   

     avgjør hvordan det videre ettersøk skal ledes. Medlemmene i det oppnevnte jegerkorps 

     skal uten godtgjørelse, såfremt annet ikke er avtalt med fylkesmannen, bistå forvalt-

     ningsmyndighet eller politimyndighet i det videre ettersøk.

7.  Ulv som blir felt på denne tillatelsen, er Viltfondets eiendom. Ingen kan derfor på noen   

     måte gjøre seg nytte av felt ulv uten nærmere samtykke fra Direktoratet for naturfor-

     valtning. Dersom det ikke er mistanke om noen uregelmessigheter ved fellingen som kan medføre politietterforskning, er jegerkorpsets leder ansvarlig for at felt ulv 
      

ivaretas og handteres etter Instruks for ivaretakelse av døde rovdyr (http://nidaros.nina.no/).

Dersom det i motsatt fall er grunnlag for å påregne behov for etterforskning, skal dyret ikke åpnes og ikke flyttes fra fallstedet. Fylkesmannen og politiet skal da underrettes snarest.

8.  Dersom det blir gitt fellingstillatelse og felt ulv annet sted innenfor region 6, opphører denne tillatelsen med umiddelbar virkning

Med hilsen

Arnt Robert Haugan

Fung. fylkesmann

 (e.f.)

Joar A. Gjerstad

Saksbehandlers telefon: 74 16 81 48

Vedlegg: Kart over området der det er gitt betinget fellingstillatelse på ulv

Kopi: 
- Namsskogan kommune

- Røyrvik kommune

- Nord-Trøndelag Sau- og geitalslag

- Naturvernforbundet i Nord-Trøndelag 

- Nord-Trøndelag Bondelag

- Nord-Trøndelag Bonde og Småbrukerlag
               

- Nord-Trøndelag Reinsamelag

- Nord-Trøndelag Fylkeslag av Norges Jeger- og Fiskerforbund

- Politiet i Inntrøndelag

- Lensmannen i Namsskogan

- WWF Norge

- Foreningen Våre Rovvilt

- Folkeaksjonen ny rovviltpolitikk

